钦定古今图书集成/明伦汇编/氏族典/第282卷 > 《十六族谱序》汪道昆
## 钦定古今图书集成/明伦汇编/氏族典/第282卷 > 《十六族谱序》汪道昆

道昆幼侍先公辑吾家谱，亦既卒业，亟屏之。先公有
言：“吾宗之谱旧矣，昉于晋，著于唐，二表足征，载之天
府。”宋元之季，近属有谱存焉。迄我明兴，诸谱互出，或
聚族，或专成，或戚或疏，或源或委，质之若操右券，其
有不合也者几希。夫《家乘》出于钜宗，要亦睦族者之
所为务。第周咨或由借听，鼠璞浸致传讹，玉以石糅，
“坚则攻玉，删述非吾能事，请俟方来。”及道昆补尚书
郎，得予告家忠愍并在郎署，送之都门，执手而语道
昆：“归谱矣。”道昆亟谢不敏，申以先公之言。其后入朝，
鄂太宰宗伊，鄞大宗伯镗咸在巩，宗人有泽宫之役，
挟谱寻盟，相与并观，越国以往皆合。《越谱》载王子达
以征讨袭越国公，仅及三世。《秦谱》谱“其世次，世守陇
西，爰及熙宁，始改袭总管。其以勋伐封王者二，尚公
主者若而人，胙之土田视五等等。高皇帝法世及不
以流官，食采如初，改袭都指挥使，其秩二品，班曲阜
同，世禄千年，文武之极也。二老则以周鲁吴越之泽
洋溢朔南，合而谱之是在。”司马道昆方贰邦政，力谢
不遑，既得请归宁，近属诸父兄长老申命，如忠愍，如
太宰，如大宗伯。顷之，毁瘠当事，奄忽十年，疾少平，宗
老程督日至，吾宗所不足者，非文孙也。今之载笔，不
可自我而失，子大夫道昆避席而言，余小子恶敢方
命？圯族第年力衰惫，宁讵能征信于四方？鲁祭先頖
后郊，近也；鲁宾长滕后薛，亲也。《周礼》在鲁，谱亦宜然。
即系之以姓而弗殊，其自亲近始。别祖自唐模更始，
其唐之季乎？当宋之兴，故老称六大族，愈蕃愈析，迁
次有若繁星。其在齐民，凡十六族，丘墓相系，昭穆相
承，谱牒相通，庆吊相及，亲矣，近矣。其馀非不亲也，非
不近也，或衰微，或淆乱，或拥格，或散殊。旧谱，或系而
不名，或名而不竟，率仍其旧，罔出入以干宗盟。第非
文献不征，非同声不应，非同出显祖不入，非同出别
祖不援。惟辨族为兢兢，无敢为佞。诸所称载，去泰甚
而归雅驯，义仿龙门，道昆窃取之矣。故侯而下，分支
布系，精核无遗。浸假合并为公，此其绵蕞也。至日闭
关首事，计更岁告成。仲尼志在《春秋》，殆亦托之《鲁史》，
余小子无所逃罪，畴敢求知？窃闻《矍相延》射者二三
矢，廑有存者。何以故？重始故也。道昆从诸父兄后，备
在司盟，自今与举宗世世矢之，则三不朽。鲁大夫故
称不朽，贵在立德立功立言，保姓受氏，以守宗祊。此
之谓世禄非不朽也。夫言立宜莫如文王、周公，下之
则王祖辅世庇民，功德茂矣。后之诏爵诏禄，递以言
扬，即未敢师文王，禘周公，庶几乎神明之胄也。自吴
太守许悌举郡中四胄，则首吾宗；唐举㝢内十姓，以
国柱称，吾宗以河西显，兹十六族，其百一耳。虞帝举
十六族，并在高阳、高辛，其功德不可胜言，皆圣裔也。
有为者亦若是，庸何让焉？在《礼》，尊祖故敬宗，敬宗故
收族极之，礼乐明备，宗庙社稷赖之，此周道也。吾宗
国秉之勿失，余小子何言？